CELEX: E2016P0021
Language: el
Date: 2016-12-20 00:00:00
Title: Αίτηση για την έκδοση συμβουλευτικής γνώμης που υποβλήθηκε στο Δικαστήριο της ΕΖΕΣ από το Fürstliches Obergericht στις 20 Δεκεμβρίου 2016 στην υπόθεση Pascal Nobile κατά DAS Rechtsschutz-Versicherungs AG (Υπόθεση E-21/16)

18.5.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 155/7
            
         Αίτηση για την έκδοση συμβουλευτικής γνώμης που υποβλήθηκε στο Δικαστήριο της ΕΖΕΣ από το Fürstliches Obergericht στις 20 Δεκεμβρίου 2016 στην υπόθεση Pascal Nobile κατά DAS Rechtsschutz-Versicherungs AG
   (Υπόθεση E-21/16)
   (2017/C 155/05)
   Με επιστολή της 20ής Δεκεμβρίου 2016, το Fürstliches Obergericht (Εφετείο του Πριγκιπάτου) υπέβαλε αίτηση προς το Δικαστήριο της ΕΖΕΣ, η οποία παρελήφθη από τη Γραμματεία του Δικαστηρίου στις 20 Δεκεμβρίου 2016, για την έκδοση συμβουλευτικής γνώμης στην υπόθεση Pascal Nobile κατά DAS Rechtsschutz-Versicherungs AG σχετικά με τα ακόλουθα ερωτήματα:
   
               1.
            
            
               Αποκλείει το άρθρο 201 παράγραφος 1 στοιχείο α) της οδηγίας 2009/138/ΕΚ του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με την ανάληψη και την άσκηση δραστηριοτήτων ασφάλισης και αντασφάλισης (Φερεγγυότητα ΙΙ), τη σύναψη συμβατικής συμφωνίας μεταξύ ασφαλιστικής εταιρείας νομικής προστασίας και ασφαλισμένου, σύμφωνα με την οποία υφίσταται αθέτηση υποχρέωσης εκ μέρους του ασφαλισμένου, η οποία απαλλάσσει την ασφαλιστική εταιρεία από τις υποχρεώσεις της, εάν ο ασφαλισμένος εξουσιοδοτήσει δικηγόρο να εκπροσωπήσει τα συμφέροντά του χωρίς τη συγκατάθεση της ασφαλιστικής εταιρείας νομικής προστασίας, σε μια χρονική στιγμή κατά την οποία ο ασφαλισμένος θα δικαιούταν να εγείρει ασφαλιστική απαίτηση σύμφωνα με την ασφαλιστική σύμβαση νομικής προστασίας;
            
         
               2.
            
            
               Σε περίπτωση που η απάντηση στο πρώτο ερώτημα είναι αρνητική: Σε διαδικασίες δικαστικής προσφυγής, πότε ξεκινά μια δικαστική ή διοικητική διαδικασία που αναφέρεται στο άρθρο 201 παράγραφος 1 στοιχείο α) της οδηγίας 2009/138/ΕΚ, η οποία οδηγεί στην ελευθερία επιλογής δικηγόρου; Ο προσδιορισμός της συναφούς χρονικής στιγμής βασίζεται αποκλειστικά στην επίσημη έναρξη της δικαστικής διαδικασίας (κατάθεση της αγωγής στο δικαστήριο) ή συμπεριλαμβάνονται και προηγούμενες ενέργειες και, εάν ναι, ποιες;
            
         
               3.
            
            
               Σε περίπτωση που το πρώτο και το δεύτερο ερώτημα απαντηθούν μετά τις 16 Ιανουαρίου 2017:
               
                           α)
                        
                        
                           Αποκλείει η αρχή της καλόπιστης συνεργασίας που κατοχυρώνεται στο άρθρο 3 της συμφωνίας για τον ΕΟΧ τη δυνατότητα των εθνικών δικαστηρίων, σε όλες τις περιστάσεις, να αμφισβητούν την εγκυρότητα των αποφάσεων του Δικαστηρίου της ΕΖΕΣ;
                        
                     
                           β)
                        
                        
                           Σε περίπτωση που η απάντηση στο ερώτημα 3α είναι αρνητική: Υπό ποιες περιστάσεις μπορούν τα εθνικά δικαστήρια να αμφισβητούν την εγκυρότητα των αποφάσεων του Δικαστηρίου της ΕΖΕΣ χωρίς να παραβιάζουν την αρχή της καλόπιστης συνεργασίας που κατοχυρώνεται στο άρθρο 3 της συμφωνίας για τον ΕΟΧ;